Brøndby IF har været særdeles aktive i dette transfervindue, og de holdt endda samtaler med Emiliano Marcondes, som i sidste sæson var en stor profil for FC Nordsjælland.

Skiftet var også tæt på at blive en realitet, men Marcondes har nu valgt at skrive under med engelske Brentford FC i stedet. Det var der én, altafgørende grund til, som Brøndby IF ikke kunne gøre noget ved.

Den 22-årige dansker vil nemlig se, hvad han kan drive et udlandseventyr til efter adskillige år i Superligaen.

- Jeg har virkelig følt, at de har gjort alt for at få mig som en del af holdet, og jeg har fået et fantastisk indtryk af både træneren, Troels Bech og Jan Bech. Men i sidste ende går jeg efter min drøm om at prøve mig selv af i udlandet. Det har været en afgørende faktor. Nu bliver jeg revet op af de sikre rødder i Danmark og kastet herover til et nyt land og en spændende fodboldkultur. Det glæder jeg mig helt vildt til, siger Emiliano Marcondes til TV3 Sport.

Emiliano Marcondes skifter til Brentford FC fra FC Nordsjælland på en transferfri aftale ved årsskiftet, da han har kontraktudløb.

Marcondes får danske holdkammerater i form af Justin Shaibu, Lasse Vibe, Andreas Bjelland og Henrik Dalsgaard.